
(Súhlas)
Európsky parlament,
–	so zreteľom na návrh Komisie zo 4. decembra 2024 (C10–0210/2024),
–	so zreteľom na článok 68 ods. 1 nariadenia Európskeho parlamentu a Rady (EÚ) 2024/1620 z 31. mája 2024, ktorým sa zriaďuje Úrad pre boj proti praniu špinavých peňazí a financovaniu terorizmu a ktorým sa menia nariadenia (EÚ) č. 1093/2010, (EÚ) č. 1094/2010 a (EÚ) č. 1095/2010[footnoteRef:1],  [1:  	Ú. v. EÚ L, 2024/1620, 19.6.2024, ELI: http://data.europa.eu/eli/reg/2024/1620/oj.] 

–	so zreteľom na svoj rokovací poriadok,
–	so zreteľom na správu Výboru pre hospodárske a menové veci a Výboru pre občianske slobody, spravodlivosť a vnútorné veci (A10-0032/2024),
A.	keďže v článku 68 ods. 1 nariadenia (EÚ) 2024/1620 sa stanovuje, že predseda Úradu pre boj proti praniu špinavých peňazí a financovaniu terorizmu sa vyberá na základe zásluh, zručností, znalostí, bezúhonnosti, uznávaného postavenia a skúseností v oblasti boja proti praniu špinavých peňazí a financovaniu terorizmu a na základe iných príslušných kvalifikácií;
B.	keďže Európsky parlament je odhodlaný zabezpečiť rodovú rovnováhu na výkonných pozíciách v inštitúciách, orgánoch a agentúrach Únie; keďže všetky inštitúcie a orgány Únie a vnútroštátne inštitúcie a orgány by mali zaviesť konkrétne opatrenia na zabezpečenie rodovej rovnováhy;
C.	keďže v súlade s článkom 68 ods. 1 nariadenia (EÚ) 2024/1620 Komisia 9. októbra 2024 prijala užší zoznam kandidátov na pozíciu predsedu Úradu pre boj proti praniu špinavých peňazí a financovaniu terorizmu a Výbor pre hospodárske a menové veci a Výbor pre občianske slobody, spravodlivosť a vnútorné veci usporiadali 25. novembra 2024 vypočutia kandidátov na tomto užšom zozname;
D.	keďže v súlade s článkom 68 ods. 1 nariadenia (EÚ) 2024/1620 Komisia poskytla 9. októbra 2024 tento užší zoznam kandidátov Európskemu parlamentu;
E.	keďže 4. decembra 2024 Komisia prijala návrh na vymenovanie Bruny Szegovej za predsedníčku Úradu pre boj proti praniu špinavých peňazí a financovaniu terorizmu a tento návrh postúpila Európskemu parlamentu;
F.	keďže Výbor pre hospodárske a menové veci a Výbor pre občianske slobody, spravodlivosť a vnútorné veci následne pristúpili k hodnoteniu kvalifikácie navrhovanej kandidátky na pozíciu predsedníčky Úradu pre boj proti praniu špinavých peňazí a financovaniu terorizmu, najmä vzhľadom na požiadavky stanovené v článku 68 nariadenia (EÚ) 2024/1620;
G.	keďže 16. decembra 2024 Výbor pre hospodárske a menové veci a Výbor pre občianske slobody, spravodlivosť a vnútorné veci usporiadali vypočutie Bruny Szegovej, počas ktorého predniesla úvodné vyhlásenie a následne odpovedala na otázky členov výborov;
1.	schvaľuje návrh na vymenovanie Bruny Szegovej za predsedníčku Úradu pre boj proti praniu špinavých peňazí a financovaniu terorizmu;
2.	poveruje svoju predsedníčku, aby postúpila toto rozhodnutie Rade, Komisii, Úradu pre boj proti praniu špinavých peňazí a financovaniu terorizmu a vládam členských štátov.

